تاڭرابت

تاڭرابت هي حرفة تقليدية ف لمغريب، لي دابا ف طور نّقيراض. شّخص لي كيمارسها كيتسما "ڭرّاب" (نتوة "ڭرّابة")، ؤ كيكون لابس واحد لّباس تقليدي خاص لونو حمر، ب طربوش تارازة ملون، ؤ هاز ڭربة د لما لبارد، ؤ كيسان ؤلا طاسات د نّحاس، كيبيع فيها لما ل نّاس ف سّواق، موقابيل دريهمات، ؤ شي مرات كيعطي لخدمات ديالو فابور. ف لعادة لڭراب كيكون هاز تا ناقوس باش كيتير نتيباه ناس لي دايزين، ؤ كاتكون عندو تعييطة خاصة، بحال "لما ف سبيل الله و من عطى شي ف سبيل الله". لحرفة د تاڭرابت كانت موجودة ف لبلدان د شمال افريقيا من لمغريب ل مصر، يمكن ب سميات مختالفين. تاريخ. لحرفة د تاڭرابت بشكل عام وخا قديمة، ؤ تقدر تكون كاترجع ل لقرن 15 ؤلا قبل ڭاع، ماعرفاتش هتيمام د تّوارخيا لمغاربا، تا جاو لفرانساويين ف لبدية د لقرن 20، فاش بداو كيخرّجو مقالات بحتية كاتّناول معطيات دقيقة على لمجتمع لمغريبي، ؤ منها لحرفة د لڭرّاب. كاينين تا تصاور ديال ڭرّابا لي خداوهوم كشايفيا ؤروپيين من لقرن 19. لعالم د لاركيولوجيا لفرانساوي ريموند توڤنو ب لموقابيل، قتارح بلي لحرفة تقدر تكون قديمة بزاف، من لفترة رّومانية ؤلا قبل، ؤ عطا ميتال ب تمتال ف وليلي ديال ڭرّاب، لي ب طّريقة د لمصاوبة ديالو كيبان بلي نّحات قادّو على لموضيل د شخص حقيقي. على حساب لباحت اليكساندر جولي، لي دار بحت على لڭرابا ف تطوان، لڭراب ف جوايه 1912 كان ف لعادة كيكون لابس جلابة قصيرة ؤ كيدور حفيان. اغلبية لي مارسو هاد لحرفة ف تطوان، على حساب نفس لباحت كانو سواسا ؤلا مراكشيين. ف ابحات خرة كانلقاو بلي تا ليهود ؤ صبليونيين كانو ليمارسو هاد لحرفة. لباحت لفرانساوي جورج سيرافان كولان كتب على لڭراب ف تّلاتينات د لقرن 20 ؤ ڭال عليه: لڭرّاب هو اللي كايرفد لما ف لڭربة و يبيعو. و هاد لڭرّابا، كترتهم ضراوا و فيلالا. كاتشوفهوم دايزين ف الزنقة، محرفين واحد لڭربة كبيرة على ضهورهوم، و دايرين ليها، تحت منها، واحد الرفّادة د الجلد باش يتفزڭو ليهومشي حوايجهوم. كا ينوض الڭرّاب ف الصباح و يعمر الڭربة ويدور على الديور اللي كايسڭي ليهوم كل نهار و يعطيهوم اللي خاصهوم. عاد من تمَّ للقدام، كايعمر الڭربة تاني و يركب ليها العنبوب ويدير فيْدُّو الناقوس و الطاسات د شّريب، و يبدا كايدور ف السواق و يطرنن بالناقوس، و جميع اللي جاه لعطش، كايعيط عليه: كايشرب ويعطيه الصولدي للطاسة" كولان حدد بلي هاد لحرفة كيمارسوها سيرتو ضراوا (من منطقة درعة) ؤ فيلالا (من تافيلالت)، ؤ بلي كانو كيمدّو دّيور ب لما معا صّباح، قبل مايبداو يضورو ف سّواق. ف مراكش، كانو جوج د نّواع د لڭرابا: لي كيمدّو لما ل لاحياء، ؤ كيكونو هازّين لڭربات د لما على كتافهوم ؤلا على ضهور لحمير. ؤ كانو موجودين حدا سّقايات لمراكشية بحال سقاية حومة لمواسين و سقاية حومة اسول، لي معروفة ب "سقاية شرب ؤ شوف". ؤ نّوع تّاني هوما لي كيدورو ف سّواق ؤلا ف جامع لفنا باش يعطيو لما ل لمارّين، ؤ كيديرو لقطران ف لڭرابي ديالهوم. هادو ماكانوش كيعمّرو لما من سّقايات، مي من لعيون، بحال عين لعباسية. هاد لڭرابا كان اصلهوم سيرتو من منطقة تودغا ف صّحرا شّرقية. بعض لڭرابا ماكانوش كيهزو ڭرابي، بل ڭلّات عامرة ب لما، كيوزّعو فيها لما على دّيور، ؤ كيرشو بيها لقصورا ؤ سّواق على ود لغبرة. يلا تهرّسات ل شي واحد منهوم لڭلة ديالو، كان كيمشي ل دار لاوقاف باش ياخد وحدة خرة. لاوليا د لڭرابا. لباحت لفرانساوي لويس ماسينيون دار مقاربة احصائية، ؤ مقارنة مابين لمعطيات ديال جولي ؤ كولان، ؤ زاد كتب على لاوليا صّالحين ؤ لاضاريح لي كانو كيرعاو لحرفة د لڭرّاب. ف جيهت جّديدة متلاً كان سيدي لموخفي. ف مراكش، كان لولي سيدي حمد لكامل. ف جوايه فاس، مولاي يعقوب كان اشهر ولي صالح د لڭرّابا، ؤ ف لموسم ديالو، على حساب لباحت لمغريبي محمد الاخضر، كانو كيتجمعو باش يغنّيو ؤ يشطحو ؤ كيدبحو قربان ب تور، لي كياكلو منو غير لفخد، ؤ لباقي كيخلّيوه ل لفوقارا. ف لفترة لعصرية. ف هاد ليامات كانلقاو بلي لحرفة ف تاڭرابت ولات سيرتو فولكلورية، باش تجبد سّيّاح ؤ يتصورو معا لڭرّابا ف لبلايص تّاريخية بحال جامع لفنا، وخا باقين كاينين ناس لي كيمارسو هاد لحرفة باش يترزّقو.